b'\n_START_ARTICLE_\nStebri dru\xc5\xbebe\n_START_SECTION_\nVsebina\n_START_PARAGRAPH_\nGlavni literarni lik je konzul Bernick, najvplivnej\xc5\xa1i in najbolj spo\xc5\xa1tovan me\xc5\xa1\xc4\x8dan obmorskega mesteca na Norve\xc5\xa1kem. Je uspe\xc5\xa1en ladjar in poslovne\xc5\xbe. Njegov najpomembnej\xc5\xa1i projekt je gradnja \xc5\xbeelezni\xc5\xa1ke proge, ki pa ji je sprva nasprotoval, saj naj bi \xc5\xa1kodila njegovim ladjedelni\xc5\xa1kim poslom. Da se to ne bi zgodilo, je na\xc4\x8drt ter gradnjo proge prestavil v notranjost in se s tem tudi obogatil z nakupom zemlji\xc5\xa1\xc4\x8d, ki bi se jim pozneje zvi\xc5\xa1ala cena._NEWLINE_A njegovi na\xc4\x8drti se za\xc4\x8dnejo zapletati s prihodom njegovega svaka Johana T\xc3\xb8nnesena in stare ljubezni Lonne Hessel. Z njunim prihodom tako o\xc5\xbeivi konzulova mra\xc4\x8dna preteklost. Namre\xc4\x8d pred petnajstimi leti, ko se je vrnil iz Pariza, ga je pri\xc4\x8dakalo dru\xc5\xbeinsko podjetje pred bankrotom. Iz tega razloga je zapustil svojo ljubezen Lono in se zaradi svoje koristi poro\xc4\x8dil z Betty. Z njenim denarjem je namre\xc4\x8d  lahko re\xc5\xa1il dru\xc5\xbeinsko podjetje. Hkrati pa je medtem imel skrivno ljubezensko razmerje s poro\xc4\x8deno igralko Dorfovo. Ko ju je zalotil njen mo\xc5\xbe, je Bernick imel sre\xc4\x8do, saj je hitro sko\xc4\x8dil \xc4\x8dez okno,  \xc5\xa1e preden bi ju mo\xc5\xbe odkril. Da bi Bernick re\xc5\xa1il podjetje ter svojo \xc4\x8dast, je vso krivdo nase prevzel Johan ter nato od\xc5\xa1el v Ameriko. Z njim je od\xc5\xa1la tudi Lona, saj jo je bolelo dejstvo, da je Bernick, njena ljubezen, sedaj mo\xc5\xbe njene polsestre Betty. Njun odhod pa ni ostal neopazen, saj so se po mestu raz\xc5\xa1irile govorice, da je Johan ukradel veliko vsoto denarja iz konzulove blagajne._NEWLINE_Bernick seveda teh govoric ni nikoli zanikal, zato po petnajstih letih Lona zahteva, da se konzul soo\xc4\x8di s preteklostjo in opere Johanovo ime. A Bernick tega no\xc4\x8de narediti, ker ga skrbi njegov ugled. Za razliko od Bernicka pa je Johanove vrnitve zelo vesela Marta, Bernickova sestra, ki je bila Johanova zaro\xc4\x8denka. Johann pa ve\xc4\x8d ne \xc4\x8duti ljubezni do nje, vso svojo pozornost namre\xc4\x8d posve\xc4\x8da Dini Dorf, igralkini h\xc4\x8deri. Zanjo je po smrti njene matere skrbela Marta. Johan se tako zaljubi v Dino ter se \xc5\xbeeli z njo tudi poro\xc4\x8diti. Ravno zato si ho\xc4\x8de oprati svoje ime. A \xc5\xa1e predno bi se poro\xc4\x8dil, si \xc5\xbeeli oditi nazaj v Ameriko, da bi tam \xc5\xa1e uredil neke zadeve, potem pa bi se vrnil nazaj na Norve\xc5\xa1ko. \xc5\xa0el naj bi z ladjo Indijanko, ki pa je bila v izredno slabem stanju. Bernick je to vedel in zahteval, da ladja kljub slabemu stanju in viharnemu vremenu odpluje, saj bi to pomenilo Johanovo smrt. Seveda pa Bernick ne ve, da se je nanjo vkrcal tudi njegov sin Olaf, saj je \xc5\xbeelel pobegniti od krutega o\xc4\x8deta, ki ni imel nikoli \xc4\x8dasa za svojega sina._NEWLINE_Medtem me\xc5\xa1\xc4\x8dani in pomembni mo\xc5\xbeje mesta pripravljajo Bernicku slavje. A pred tem mu Lona pove, da ji je Johan pred odhodom dal vse s \xc4\x8dimer bi lahko razkril Bernickovo po\xc4\x8detje v preteklosti in da se je skupaj z Dino vkrcal na drugo, varno ladjo. Bernick tudi izve, da se je na Indijanko vkrcal njegov sin Olaf, ki bo lahko umrl zaradi slabega stanja ladje in bo tako \xc5\xbertev spletke, ki jo je pripravil sam Bernick. A na sre\xc4\x8do sta Betty in ladjedelec Aune ladjo ustavila, \xc5\xa1e preden bi se lahko zgodila nesre\xc4\x8da. Zaradi vseh teh dogodkov Bernick na slavju prizna, da je v preteklosti gre\xc5\xa1il.'